**Nemzetközi hírű jogász professzor emlékére állítanak szobrot a pécsi jogi karon**

Dr. Benedek Ferenc római jog professzor, a PTE Jogi Karának kiemelkedő tekintélyű tanára emlékére állít szobrot a Magyar Jogász Egylet Zala Megyei Szervezete. Az avatási ünnepségre 2019. június 21. (péntek) 11 órakor kerül sor a Pécsi Tudományegyetem Állam- és Jogtudományi Karának campusán (Pécs, 48-as tér 1.)

A szobor a volt Római Jogi Tanszék előtti folyosón kerül felállításra, ezzel is tisztelegve a professzor emléke előtt.

Az ünnepségen a jelenlévőket üdvözli Dr**.** Szabó Ernő Magyar Jogász Egylet Zala Megyei Szervezetének Elnöke, valamint köszöntőt mond Dr. Fábián Adrián, a Pécsi Tudományegyetem Állam- és Jogtudományi Karának dékánja. A szobor avatásán avatóbeszédet mond Dr. Béli Gábor, a Pécsi Tudományegyetem Állam- és Jogtudományi Kar Tanszékvezetője, dékán-helyettese.

A szobor leleplezése után a történelmi egyházak (római katolikus, evangélikus, református és zsidó) képviselői a szobrot megáldják.

Benedek Ferenc a pécsi Jogi Kar iskolateremtő jogászprofesszora 1926. január 26-án született a Zala megyei Ozmánbükkön. Gimnáziumi tanulmányait Zalaegerszegen és Szombathelyen végezte, jogi tanulmányait a Pécsi Tudományegyetem Jogi Karán kezdte meg 1946-ban. Joghallgatóként nagy hatást gyakorolt rá a római jog akkori pécsi professzora, Óriás Nándor. 1951-ben „summa cum laude” eredménnyel avatták jogi doktorrá. Fiatal tanársegédként több tantárgyat oktatott, 1965-től docensként, 1978-tól egyetemi tanárként szerzett elismeréseket. Évtizedeken át a Római Jogi Tanszék vezetője, a pécsi jogi kar emblematikus, nagy tekintélyű személyisége volt. Benedek Ferenc 1959-től publikált, nemzetközi viszonylatban is jelentős szakmai elismertségét az Universta di Roma Római Jogi Intézetében eltöltött tanulmány útjai hoztak. Kiemelkedő szerepe volt a tanszéki utánpótlás nevelésében. 1996-ban, 70 éves korában professor emeritusként vonult nyugdíjba, de a római jogtól továbbra sem szakadt el. Egészen haláláig tartott nagy hatású római jogi előadásokat. A kar kiemelkedő jogtudósa 2007. február 15-én hunyt el. Az emléke előtti tisztelet jeleként a Dél-Dunántúli Regionális Könyvtár és Tudásközpont Jog- és Közgazdaságtudományi Szakkönyvtára Benedek Ferenc nevét viseli.